**Projekat Vlade Kraljevine Norveške:**

***Jačanje integriteta u sektoru odbrane i bezbjednosti***

Projekat pod nazivom – “Jačanje integriteta u sektoru odbrane i bezbjednosti” (2021-2025) dio je šireg angažmana Kraljevine Norveške na Zapadnom Balkanu, i predstavlja nastavak projekta „Jačanja okvira integriteta u javnoj upravi sa naglaskom na oblast bezbjednosti i odbrane“, realizovanog u Crnoj Gori u periodu 2014-2018. godine. Projekat u Crnoj Gori sprovodi se na državnom nivou, u okviru saradnje sa Ministarstvom odbrane i Ministarstvom unutrašnjih poslova i Upravom za kadrove,

Projekat finansira Vlada Kraljevine Norveške dok je nosilac projektnih aktivnosti Centar za integritet u sektoru odbrane (CIDS), koji je uspostavljen 2012. godine na inicijativu norveškog Ministarstva odbrane. CIDS je prepoznat kao partner NATO-a u ovoj oblasti, odnosno svojevrstan centar izvrsnosti po pitanju realizacije NATO programa o izgradnji integriteta.

Centar se bavi promocijom i unapređenjem profesionalnog integriteta i dobrog upravljanja u oblasti odbrane i bezbjednosti i zalaže se za sveobuhvatan pristup ovom pitanju, te u tom pravcu angažovani eksperti primjenjuju niz instrumenata i mehanizama radi izgradnje adekvatnih sposobnosti, podizanja svijesti i smanjenja rizika za nastanak korupcije. CIDS je razvio niz trening programa, seminara i konferencija na ovu temu a ujedno realizuje i nekoliko namjenskih projekata za zainteresovane zemlje u saradnji sa lokalnim ekspertima. Takođe, CIDS objavljuje priručnike i smjernice na temu izgradnje integriteta i dobrog upravlajnja, te pruža podršku brojnim međunarodnim inicijativama na ovu temu.

Osim u Crnoj Gori, CIDS trenutno realizuje istoimeni projekat u Ukrajini, Bosni i Hercegovini, Albaniji i na Kosovu. Takođe, CIDS intezivno sarađuje sa norveškom Agencijom za javno upravljanje i e-Vladu (Agency for Public Management and eGovernment, DIFI), Odbrambenom Akademijom Velike Britanije (UK Defence Academy), organizacijom Transparency International UK kao i ženevskim Centrom za demokratsku kontrolu oružanih snaga ( Centre for the Democratic Control of Armed Forces, DCAF). Sjedište CIDS-a nalazi se u Oslu, Kraljevina Norveška.

Osnovni cilj norveškog projekta u Crnoj Gori jeste pružanje doprinosa stvaranju boljeg javnog okvira integriteta kroz smanjenje zakonskih i institucionalnih rizika od korupcije u sektorima odbrane i bezbjednosti. U toku projekta analizirano je ukupno šest oblasti u sistemu odbrane (javne nabavke, raspolaganje imovinom, sukob interesa, slobodan pristup informacijama, upravni postupak i aranžmani za upravljanje rizikom od korupcije i njegovo praćenje). Osnovom projektne analize, izvršena je procjena rizika od korupcije i predložene mjere za njihovu kontrolu i smanjenje.

U cilju realizacije nastavka projekta, potpisan je i protokol o saradnji.

Očekuje se da predmetni protokol, u sklopu projekta, rezultira sveobuhvatnim i efikasnijim mehanizmima za unaprjeđenje integriteta i smanjenjem rizika od korupcije u institucijama odbrane i bezbjednosti, kao i podizanjem svijesti o integritetu i profesionalnoj etici.